《劝农石头城赋诗》
宋代·余端礼

去年出郊春欲半，钟阜林峦青未遍。今年此日蛰初惊，动地春光满石城。

柳如蹙金梅碾玉，川原高下麦苗绿。一声布谷已催人，吴侬莫问春迟速。

苍颜老守政无奇，只要我民不苦饥。奉诏偕行两赤令，职在劝耕无扰之。

鲐背厖眉数十叟，听取吾言醉此酒。但遣儿郎力南亩，不患三钱无米斗。

米斗三钱大江东，从今更祝八方同。同见三登太平日，老守不愿万户封。

作者简介：9135—1201）衢州龙游人，字处恭。高宗绍兴二十七年进士。知乌程县，岁蠲民间丁绢钱六万缗。以荐为监察御史，累进吏部侍郎。光宗立，历知赣州、建康府，召拜吏部尚书，擢同知枢密院事。与赵汝愚等请太皇太后垂帘，策立宁宗，进知枢密院事兼参知政事。庆元初，代汝愚为右丞相，寻进左丞相，为韩侂胄所制，抑郁不得志，称疾求退，历判潭州、庆元府。